USS West Virginia (skip út 1923)

De **USS ''West Virginia*** wie in [[Feriene Steaten|Amerikaansk]] [[slachskip]] fan 'e [[Colorado-klasse (slachskip)|*Colorado*-klasse]], mei de koade *'BB-48*'. It wie fan [[1923]] oant [[1947]] yn 'e tsjinst by de [[Amerikaanske Marine]]. It waard ta [[sinken]] brocht by de [[Japan]]ske [[Oanfal op Pearl Harbor]], mar letter [[berging (skipfeart)|burgen]] en reparearre, en op 'e nij ynset.
__TOC__
==Bou en skaaimerken==
De [[Feriene Steaten|Amerikaanske]] [[slachskip]]pen fan 'e [[Colorado-klasse (slachskip)|*Colorado*-klasse]] wiene hast folsleine kopyen fan 'e foargeande [[Tennessee-klasse (slachskip)|*Tennessee*-klasse]]. De [[kyl (skip)|kyl]] fan 'e USS *West Virginia* waard lein op [[12&nbsp;april]] [[1920]] op 'e [[skipswerf]] fan [[Newport News Shipbuilding]] yn [[Newport News (Firginia)|Newport News]] yn 'e [[Amerikaanske steat]] [[Firginia]]. It skip waard dêr op [[19&nbsp;novimber]] [[1921]] [[tewetterlitting|te wetter litten]]. As [[marineskip]] wie de USS *West Virginia* swier [[pânser|bepânsere]] en it wie bewapene mei acht 16 [[inch]] (406 mm)-[[kanon (wapen)|kanonnen]] en dêropta mei ferskate mindere [[wapen]]s. It skip hie in lingte fan 190&nbsp;[[meter|m]], in breedte fan 29.72&nbsp;m en in [[djipgong]] fan 9.30&nbsp;m. De [[faasje|topsnelheid]] bedroech 21,3&nbsp;[[knoop (seefeart)|knopen]], oftewol 39,2 [[km]]/[[oere|h]].


==Tsjinst==
===Ynterbellum===
De USS *West Virginia* waard op [[1&nbsp;desimber]] [[1923]] troch de [[Amerikaanske Marine]] yn 'e tsjinst nommen. It hie oarspronklik de bedoeling west dat USS *West Virginia* it fjirde skip fan 'e *Colorado*-klasse wurde soe, mar it susterskip, de [[USS Washington (BB-47)|USS *Washington*]], waard nea makke fanwegen de beheinings dy't oan 'e [[wapenwedrin]] op see oplein waarden troch it [[Marineferdrach fan Washington]] út [[1922]]. Dat betsjutte dat de USS *West Virginia* eins it trêde slachskip fan 'e *Colorado*-klasse wie. Op 'e earste trainingsreis rekke it [[roer]] defekt, wêrnei't it skip op 'e [[Marinewerf fan New York]] nochris yngeand neisjoen waard. 

Doe't de USS *West Virginia* yn [[juny]] [[1924]] wer útfear, foel yn it Lynnhaven Channel foar de kust fan [[Firginia]] op 'e nij it roer út, wêrnei't it skip bestjoerd wurde moast troch de stjoerboard- en bakboard[[skroef (skip)|skroeven]] hurder of stadiger gean te litten. [[Kaptein-op-see]] [[Thomas J. Senn]] besocht it skip op dy wize keare te litten, mar it rûn oan 'e grûn. Neitiid wiisde in ûndersyk út dat dat lei oan it feit dat de djipte fan it [[farwetter]] op dat punt op 'e [[kaart (kartografy)|kaart]]en ferkeard oanjûn stie, sadat Senn en de [[navigator]] fan it skip fan skuld oan it ynsidint frijsprutsen waarden.

Op [[30 oktober]] [[1924]] waard de USS *West Virginia* oanwiisd as it [[flaggeskip]] fan it slachskip[[flottylje]] fan 'e [[Amerikaanske Slachfloat]]. Yn 'e [[1920-er jierren|1920-er]] en [[1930-er jierren]] wie it skip neitiid belutsen by rûtine-operaasjes en trainings, wêrûnder de [[Fleet Problems]], de grutte militêre oefenings fan 'e Amerikaanske Marine. Yn [[1925]] naam de USS *West Virginia* diel oan in [[freonskip]]lik besyk fan 'e Amerikaanske float oan [[Austraalje (lân)|Austraalje]] en [[Nij-Seelân]]. By Fleet Problem&nbsp;X, yn [[maart]] [[1930]] waard it slachskip 'bombardearre' troch [[fleantugen]] dy't ôfkomstich wiene fan it [[fleandekskip]] de [[USS Lexington (CV-2)|USS *Lexington*]]. By Fleet Problem&nbsp;XI, in [[moanne (tiid)|moanne]] letter, beskeaten de USS *West Virginia* en de [[USS Tennessee (BB-43)|USS *Tennessee*]] by fersin harren 'eigen' fleandekskip, de [[USS Saratoga (CV-3)|USS *Saratoga*]], dat se oanseagen foar de USS *Lexington*. Dat trainingsynsidint joech oanlieding ta in ferbettering fan 'e [[kommunikaasje]] tusken Amerikaanske marineskippen. Koarte tiid letter ûndergie de USS *West Virginia* in beheinde modernisearring.

===Oanfal op Pearl Harbor===


Fanwegen oprinnende spannings yn it gebiet fan 'e [[Stille Oseaan]], dy't ferbân holden mei de [[Twadde Sineesk-Japanske Oarloch]] en oanboaze waarden troch de oangeande [[Twadde Wrâldoarloch]] yn [[Jeropa]], ferhuze de [[Amerikaanske presidint]] [[Franklin D. Roosevelt]] de Amerikaanske Pasifyske Float yn begjin [[1941]] fan [[San Diego]], yn [[Kalifornje]], nei it [[Marinestasjon Pearl Harbor]], yn it [[Territoarium Hawaï]]. Op [[7&nbsp;desimber]] [[1941]] lei de USS *West Virginia* dêr ôfmarre oan [[Battleship Row]] doe't de [[Japan]]ske [[Oanfal op Pearl Harbor]] plakfûn, wêrmei't de Feriene Steaten de Twadde Wrâldoarloch ynskuord waarden.

De USS *West Virginia* waard rekke troch twa [[bom]]men en sân [[torpedo (wapen)|torpedo's]], wêrby't 106 [[dea]]den foelen. De sânde torpedo skuorde it roer ôf. [[Kaptein-op-see]] [[Mervyn Bennion]] joech lieding oan 'e ferdigening fan syn skip oant er delmeand waard troch fragminten fan in bom dy't de njonkenlizzende [[USS Tennessee (BB-47)|USS *Tennessee*]] rekke. Under de [[bemanning]]sleden dy't har dy deis bûtengewoan ûnderskaten, wie de [[Afro-Amerikanen|Afro-Amerikaanske]] [[kok]] [[Dorie Miller]], dy't in ûnbemanne stik [[loftdoelgeskut]] oernaam foar de betsjinning wêrfan't er gjin training hân hie. Foar syn dieden dy moarn waard him letter as earste Afro-Amerikaan it [[Navy Cross]] takend. USS *West Virginia* [[sinken|sonk]] yn 'e [[lagune]] [[Pearl Harbor (lagune)|Pearl Harbor]], mar waard op [[17&nbsp;maaie]] [[1942]] [[berging (skipfeart)|burgen]]. Yn it skipswrak waarden de [[stoflike omskotten]] ûntdutsen fan 66 oant 70 fan 'e omkommen bemanningsleden, dy't yn it sonken skip fêst kommen wiene te sitten. Guon fan harren hiene dêr dagenlang op ellindige wize oerlibbe yn [[lucht]]pockets, trije fan harren sels 16 dagen, oant de lucht úteinlik oprekke wie en se [[ferstikking|stikt]] wiene. 


===Rest fan 'e Twadde Wrâldoarloch===
Mei provisoaryske reparaasjes waard de USS *West Virginia* nei it Amerikaanske [[fêstelân]] fearn, dêr't it slachskip op 'e [[Marinewerf fan de Puget Sound|Marinewerf fan 'e Puget Sound]] yn [[Bremerton (Washington)]] in yngeande rekonstruksje ûndergie. Dêrfoar stie de USS *West Virginia* lykwols yn 'e wacht efter de minder swier skansearre [[USS Tennessee (BB-43)|USS *Tennessee*]] en [[USS California (BB-44)|USS *California*]], sadat it wurk oan it skip pas yn [[septimber]] [[1944]] foltôge waard.

Neitiid fear de USS *West Virginia* nei de [[Admiraliteitseilannen]] yn wat no [[Papoea Nij-Guineä]] is, dêr't risselwearre waard foar de befrijing fan 'e [[Filipinen]]. Under de [[Filipynske Kampanje (1944-1945)|Filipynske Kampanje]] ûnderstipe de USS *West Virginia* yn 'e [[Slach om Leyte]] Amerikaanske [[amfibyske operaasje]]s troch Japanske posysjes op it eilân te besjitten mei syn reuseftige [[kanon (wapen)|kanonnen]]. De [[Keizerlike Japanske Marine]] sette dêrop in grutte tsjinoanfal yn dy't bekend kaam te stean as de [[Slach yn de Golf fan Leyte|Slach yn 'e Golf fan Leyte]], hoewol't it eins in rige fan fjouwer [[seeslach|seeslaggen]] wie. By ien dêrfan, de [[Slach yn de Strjitte fan Surigao|Slach yn 'e Strjitte fan Surigao]] (it lêste wapene treffen tusken slachskippen út 'e skiednis) makke de USS *West Virginia* yn 'e [[nacht]] fan [[24 oktober|24]] op [[25&nbsp;oktober]] [[1944]] diel út fan it [[flottylje]] dat de Japanske skippen fersloech. It wie nei alle gedachten in kûgel fan 'e USS *West Virginia* dy't al by de earste salvo de [[brêge (skip)|brêge]] fan it Japanske slachskip de *Yamashiro* rekke.


Nei [[ûnderhâld]] en lytse reparaasjes yn 'e [[Nije Hebriden]] (no [[Fanûatû]]) kearde de USS *West Virginia* werom nei de Filipinen om dêre oant ein [[jannewaris]] [[1945]] op 'e nij Amerikaanske lâningsoperaasjes te ûnderstypjen. Mids [[febrewaris]] wie it slachskip yn in ferlykbere hoedanichheid belutsen by de [[Slach om Iwo Jima]], yn 'e Japanske [[Bonineilannen]], yn 'e midden fan 'e [[Stille Oseaan]]. Ein [[maart]] arrivearre de USS *West Virginia* by de [[Rjûkjû-eilannen]] yn 'e [[Eastsineeske See]], dêr't it slachskip mei syn grutte kanonnen de Amerikaanske troepen ûnderstipe yn 'e bloedige [[Slach om Okinawa]]. Dêrby waard it skip op [[1&nbsp;april]] rekke troch in [[kamikaze]], mar hoewol't dêr 4 bemanningsleden by omkamen en nochris 7 by ferwûne rekken, waard der net in soad skea oanrjochte. Ein [[juny]] ferliet de USS *West Virginia* [[Okinawa]] om behelle te wurden yn 'e risselwaasje foar [[Operaasje Downfall]], de ferwachte ynvaazje fan Japan. 

===Nei de oarloch===
Doe't op [[15&nbsp;augustus]] lykwols de berjocht fan 'e [[kapitulaasje fan Japan]] kaam, fear de USS *West Virginia* de [[Baai fan Tokio]] yn om dêr Amerikaanske troepen oan lân te setten foar de [[besetting fan Japan]]. It skip wie dêr oanwêzich doe't op [[2&nbsp;septimber]] de formele oerjefteformaliteiten plakfûnen oan board fan it slachskip de [[USS Missouri (BB-63)|USS *Missouri*]]. Op [[20&nbsp;septimber]] sette de USS *West Virginia* ôf om fia Okinawa en Hawaï nei [[San Diego]] te farren, dêr't it skip op [[22&nbsp;oktober]] arrivearre. Nei inkele dagen rêst sette it skip op [[27&nbsp;oktober]] al wer ôf, om yn it ramt fan [[Operaasje Flying Carpet]] (de repatriëarring fan hûnderttûzenen [[Alliëarden]]) Amerikaanske troepen út Hawaï nei it Amerikaanske fêstelân oer te farren. De USS *West Virginia'' waard op 9&nbsp;jannewaris 1947 troch de Amerikaanske Marine út 'e tsjinst helle, wêrnei't it by de Pasifyske Reservefloat yndield waard om yn 'e 'motteballen' lein te wurden. Op 24&nbsp;augustus 1959 waard it slim ferâldere slachskip foar skroat ferkocht, en op 3&nbsp;jannewaris 1961 waard it sloopt op 'e skipswerf fan Todd-Pacific n Seattle.